 Pintér Lajos

*Versek egy régi füzetből*

**Szüret az Istenhegyen**

Rozsdafoltok a gesztenye levelén,

kora ősz, véraláfutásos az ég,

véraláfutások az ősz Jókai tenyerén is.

Az író és báró Eötvös a hegyet járja,

menyétre lelnek, őzre, rókára.

Ez Menyét út legyen, ez Őz utca,

ez Róka-dűlő: vágnak egymás szavába,

fúj a szél a Svábhegyen,

a keresztelés mámorában

kipirulnak, mint gránátalma, gurulnak:

két névadó vén gyerek.

Járom a Tücsök utcát egyedül,

századvég van, kora ősz van most is,

dicsőség a régi névadóknak:

a Tücsök utcát újra fölveri

az égreszálló tücsökcirpelés.

De a Tücsök utca elején a gesztenyés:

mint az ember, ki agyvérzést kapott,

félig megbénult, félig már halott,

egy gesztenyéjét söpri épp a szél,

boszorkánytermés, kiáltozom.

Jókai e fákat suhancoknak látta,

mikor anyjával járta a hegyet.

E toronyból, hegy-oromból

nézze anyám a Dunát,

a szilaj szigetet, a Gellért-hegyet,

s nézze, belátunk a várba,

belélátunk a király torkába is.

Jól van, fiam, kicsi fiam, jól van,

hogy itt vertél tanyát.

Gyík fut előttük az úton át,

siklik, pörög a penge-köveken.

Bent a portán mindenki lázban,

háznép, vendégség, cselédség:

nagyhajú, hajlott öregek.

Hiszen szüreti nap lesz holnap.

Bor csak alig, de nekünk elég.

Gyökérkefékkel csutakolják

a hordókat, kádakat s a prést.

Birkácska, bürgécske, te is

veted kabátod,

lerántva rólad a prém.

Hát bégess, imádkozz.

Szőlőnk akad, lásd, böngészd, legény,

de termésünket mind elverte a jég.

A házigazda zenészért üzen:

jó hegedűsöm, a kedvemért húzd rá,

s legelőször megy táncba Jókai,

középre áll s mint bakkecske topog.

Messziről nézik az úri asszonyok,

felesége, barátné-özön,

és suttogják: az író úr bolond.

Végtére a fényből kitépi magát,

iszkol házába, botot keres:

sétánkhoz ez a durva faragású

meggy-pálca jó lesz, dörmögi.

Magába, fehér szakállába mondja.

Végigsétál a parkon, odaköszön

a rücskös hársnak, tüskös galagonyának:

édes szép zöld fáim, jó napot.

Elfárad, kő-asztalához ül,

padja ívéhez odatelepül,

házőrzői is kőből, oroszlánok:

jó kutyáim - mondja -, ki idejön,

bátran lábikrán harapjátok.

Szabadság, egyenlőség - pha,

széthordtátok: kofák, kóklerek, kufárok.

A kőpad áll még. És az asztal áll még.

De odatelepülni te se merj.

A kertben jártam. Lehajoltam, fölvettem

két szív-alakú, apró gesztenyét.